b'\n_START_ARTICLE_\nRegele Arthur\n_START_PARAGRAPH_\nRegele Arthur este un rege britanic legendar reprezent\xc3\xa2nd idealul cavaleresc, at\xc3\xa2t \xc3\xaen r\xc4\x83zboi, c\xc3\xa2t \xc8\x99i \xc3\xaen pace. De-a lungul timpului, popularitatea pove\xc8\x99tilor despre regele Arthur a crescut, dep\xc4\x83\xc8\x99ind grani\xc8\x9bele Marii Britanii. \xc3\x8en Europa \xc8\x99i America mai ales au ap\xc4\x83rut numeroase alte legende, pove\xc8\x99ti, c\xc4\x83r\xc8\x9bi \xc8\x99i filme care m\xc4\x83resc universul fic\xc8\x9bional al acestor legende._NEWLINE_Pu\xc8\x9binele informa\xc8\x9bii istorice despre Arthur provin din lucr\xc4\x83rile lui Nennius \xc8\x99i Gildas \xc8\x99i din Annales Cambriae. Arthur cel din legend\xc4\x83 s-a dezvoltat ini\xc8\x9bial prin pseudo-istoriile lui Geoffrey of Monmouth \xc8\x99i prin pove\xc8\x99tile anonime galeze cunoscute colectiv sub numele de Mabinogion. Chr\xc3\xa9tien de Troyes a ini\xc8\x9biat tradi\xc8\x9bia literar\xc4\x83 a ciclului arthurian, care a devenit una din principalele teme ale literaturii medievale. Scrierile medievale despre Arthur au luat sf\xc3\xa2r\xc8\x99it cu Morte D\'Arthur a lui Thomas Mallory, ap\xc4\x83rut\xc4\x83 \xc3\xaen 1485. Interesul \xc3\xaen regele Arthur a reap\xc4\x83rut ulterior, reprezentative fiind Un yancheu din Connecticut la curtea regelui Arthur de Mark Twain, The Once and Future King de T.H. White \xc8\x99i opera Parsifal de Richard Wagner._NEWLINE_Temele centrale ale ciclului arthurian variaz\xc4\x83 \xc3\xaen func\xc8\x9bie de textele care sunt examinate. Ele \xc3\xaens\xc4\x83 includ accederea la tron a lui Arthur prin episodul sabiei din st\xc3\xa2nc\xc4\x83, \xc3\xaenfiin\xc8\x9barea ordinului de cavaleri cunoscut ca Masa Rotund\xc4\x83 \xc8\x99i cavalerismul asociat, sfaturile vr\xc4\x83jitorului Merlin, ap\xc4\x83rarea Britaniei de invadatorii saxoni, aventuri magice la care iau parte anumi\xc8\x9bi cavaleri, \xc3\xaen special Kay, Gawain, Lancelot, Percival \xc8\x99i Galahad, sora lui Arthur (Morgan le Fay), c\xc4\x83utarea sf\xc3\xa2ntului Graal, adulterului lui Lancelot \xc8\x99i al so\xc8\x9biei regelui Arthur (Guinevere), b\xc4\x83t\xc4\x83lia final\xc4\x83 cu Mordred, \xc8\x99i legenda \xc3\xaentoarcerii lui Arthur. Sabia magic\xc4\x83 Excalibur, castelul Camelot \xc8\x99i Doamna Lacului joac\xc4\x83 de asemenea roluri importante. Un aspect stilistic important al literaturii medievale arthuriene este c\xc4\x83 e invariabil anacronist\xc4\x83. Lucr\xc4\x83rile moderne totu\xc8\x99i, sunt plasate de obicei \xc3\xaen evul mediu sau \xc3\xaen evul mediu \xc3\xaentunecat.\n_START_SECTION_\nBaza istoric\xc4\x83 pentru regele Arthur\n_START_PARAGRAPH_\nAutenticitatea istoric\xc4\x83 a regelui Arthur este de mult timp obiectul unei dispute \xc3\xaentre speciali\xc8\x99ti. O tab\xc4\x83r\xc4\x83, baz\xc3\xa2ndu-se pe referin\xc8\x9be din Historia Brittonum \xc8\x99i Annales Cambriae, \xc3\xael vede ca o figur\xc4\x83 istoric\xc4\x83 obscur\xc4\x83, un conduc\xc4\x83tor romano-briton lupt\xc3\xa2nd cu anglo-saxonii invadatori undeva pe la sf\xc3\xa2r\xc8\x99itul secolului al V-lea sau \xc3\xaenceputul secolului al VI-lea. Historia Brittonum ("Istoria britonilor"), o compila\xc8\x9bie istoric\xc4\x83 \xc3\xaen limba latin\xc4\x83 din secolul al IX-lea atribuit\xc4\x83 clericului galez Nennius, d\xc4\x83 o list\xc4\x83 de dou\xc4\x83sprezece b\xc4\x83t\xc4\x83lii la care a luat parte Arthur, culmin\xc3\xa2nd cu B\xc4\x83t\xc4\x83lia de la Mons Badonicus, unde se spune c\xc4\x83 a omor\xc3\xa2t singur 960 de oameni. Annales Cambriae din secolul al X-lea ("Analele galeze"), dateaz\xc4\x83 aceast\xc4\x83 b\xc4\x83t\xc4\x83lie \xc3\xaen anul 516, \xc8\x99i men\xc8\x9bioneaz\xc4\x83 de asmenea B\xc4\x83t\xc4\x83lia de la Camlann, \xc3\xaen care Arthur \xc8\x99i Mordred au fost ambii uci\xc8\x99i, datat\xc4\x83 \xc3\xaen 537. Niciun text nu \xc3\xael nume\xc8\x99te pe Arthur rege, de\xc8\x99i acest lucru nu ar putea avea mare importan\xc8\x9b\xc4\x83, \xc3\xaentruc\xc3\xa2t adesea se refer\xc4\x83 la regi f\xc4\x83r\xc4\x83 a le men\xc8\x9biona titlul. Historia Brittonum \xc3\xael nume\xc8\x99te dux bellorum sau "dux (duce, comandant) \xc3\xaen b\xc4\x83t\xc4\x83lii (r\xc4\x83zboaie)". Istoricul John Morris a plasat domnia ipotetic\xc4\x83 a lui Arthur la sf\xc3\xa2r\xc8\x99itul secolului al V-lea, \xc3\xaens\xc4\x83 nu a descoperit multe informa\xc8\x9bii despre el, ci doar ideea de rege, \xc3\xaentre contemporani precum Vortigern, Cunedda, Hengest \xc8\x99i Coel Hen. Morris afirm\xc4\x83 c\xc4\x83 centrul regatului lui Arthur ar fi fost \xc3\xaen zonele celte din \xc8\x9aara Galilor, Cornwall \xc8\x99i sud-estul Angliei, sau \xc3\xaen "Vechiul nord" britonic, care se \xc3\xaentindea peste Anglia de nord \xc8\x99i Sco\xc8\x9bia de sud de ast\xc4\x83zi._NEWLINE_O alt\xc4\x83 tab\xc4\x83r\xc4\x83 afirm\xc4\x83 c\xc4\x83 Arthur nu a avut o existen\xc8\x9b\xc4\x83 istoric\xc4\x83 real\xc4\x83. Nowell Myres a scris, la publicarea c\xc4\x83r\xc8\x9bii lui Morris, Age of Arthur c\xc4\x83 "niciun personaj de la grani\xc8\x9ba dintre mitologie \xc8\x99i istorie nu a mai irosit vreodat\xc4\x83 at\xc3\xa2t de mult timpul unui istoric  Gildas, \xc3\xaen polemica sa din secolul al VI-lea De Excidio Britanniae ("Despre ruina Britaniei"), scris\xc4\x83 la scurt timp dup\xc4\x83 B\xc4\x83t\xc4\x83lia de la Mons Badonicus, men\xc8\x9bioneaz\xc4\x83 aceast\xc4\x83 b\xc4\x83t\xc4\x83lie, dar nu \xc8\x99i pe Arthur. Unii sus\xc8\x9bin c\xc4\x83 ar fi fost ini\xc8\x9bial o zeitate celt\xc4\x83 pe jum\xc4\x83tate uitat\xc4\x83, care a evoluat \xc3\xaentr-un personaj istoric, baz\xc3\xa2ndu-se pe paralele cu presupusa evolu\xc8\x9bie a zeului m\xc4\x83rii regele Lear, zeii-cal ai Kentului Hengest \xc8\x99i Horsa, care au fost istoriciza\xc8\x9bi \xc3\xaen perioada relat\xc4\x83rii lui Bede \xc8\x99i care au primit un rol important \xc3\xaen cucerirea anglo-saxon\xc4\x83 a estului Britaniei, personajul fondator al Caer-fyrddin, Merlin (galez\xc4\x83 Myrddin), sau semizeul nordic Sigurd sau Siegfried, care a c\xc4\x83p\xc4\x83tat valoare istoric\xc4\x83 \xc3\xaen C\xc3\xa2ntecul nibelungilor prin asociere cu o b\xc4\x83t\xc4\x83lie din secolul al V-lea dintre huni \xc8\x99i burgunzi. Unii sus\xc8\x9bin o posibil\xc4\x83 etimologie a numelui lui Arthur din galezul arth, "urs", \xc8\x99i consider\xc4\x83 c\xc4\x83 regele-urs gal este precedentul pentru legend\xc4\x83, de\xc8\x99i venerarea lui Artio nu e atestat\xc4\x83 \xc3\xaen Britania._NEWLINE_Documentele istorice din acea perioad\xc4\x83 sunt pu\xc8\x9bine, a\xc8\x99a c\xc4\x83 un r\xc4\x83spuns definitiv pare improbabil. Mai multe locuri au fost identificate ca "arthuriene" \xc3\xaencep\xc3\xa2nd cu secolul al XII-lea, dar arheologia nu poate descoperi nume dec\xc3\xa2t prin intermediul inscrip\xc8\x9biilor. A\xc8\x99a numita "Piatr\xc4\x83 a lui Arthur"  descoperit\xc4\x83 \xc3\xaen 1998 \xc3\xaentre ruinele de la Castelul Tintagel din Cornwall, o a\xc8\x99ezare important\xc4\x83 din Britania post-roman\xc4\x83, a creat pentru scurt timp senza\xc8\x9bie. Nu exist\xc4\x83 alte dovezi arheologice pentru Arthur._NEWLINE_Mai multe persoane reale din istorie au fost propuse ca reprezent\xc3\xa2nd baza istoric\xc4\x83 a legendei arthuriene, de la Lucius Artorius Castus, un ofi\xc8\x9ber roman din Britania secolului al II-ea la \xc3\xaemp\xc4\x83ra\xc8\x9bi romani uzurpatori ca Magnus Maximus \xc8\x99i conduc\xc4\x83tori britoni post romani ca Riothamus, Ambrosius Aurelianus, Owain Ddantgwyn \xc8\x99i Athrwys ap Meurig.\n_START_SECTION_\nNumele lui Arthur\n_START_PARAGRAPH_\nOriginea numelui Arthur este ea \xc3\xaens\xc4\x83\xc8\x99i subiect de disput\xc4\x83. Unii consider\xc4\x83 c\xc4\x83 provine din numele de familie latin Artorius, \xc3\xaensemn\xc3\xa2nd "plugar" (varianta "Arturius" este cunoscut\xc4\x83 din inscrip\xc8\x9bii). Al\xc8\x9bii consider\xc4\x83 c\xc4\x83 ar proveni din galezul arth (mai \xc3\xaenainte art), \xc3\xaensemn\xc3\xa2nd "urs", suger\xc3\xa2nd c\xc4\x83 art-ur, "omul-urs", este forma ini\xc8\x9bial\xc4\x83. Numele lui Arthur apare ca Arturus \xc3\xaen textele arthuriene timpurii \xc3\xaen latin\xc4\x83, niciodat\xc4\x83 Artorius, de\xc8\x99i este posibil ca formele din latina vulgar\xc4\x83 ale lui Artorius, pronun\xc8\x9bate \xc3\xaen limbile celtice, s\xc4\x83 dea at\xc3\xa2t Arthur c\xc3\xa2t \xc8\x99i Arturus._NEWLINE_Toby D. Griffen de la Southern Illinois University leag\xc4\x83 numele Arthur de Arcturus, cea mai str\xc4\x83lucitoare stea din constela\xc8\x9bia Bo\xc3\xb6tes, \xc3\xaen apropiere de Ursa Mare (Ursa Major - Marele urs). Arcturus din latina clasic\xc4\x83 ar fi devenit Arturus \xc3\xaen latina vulgar\xc4\x83, iar str\xc4\x83lucirea sa \xc8\x99i pozi\xc8\x9bia pe cer i-ar fi f\xc4\x83cut pe oameni s\xc4\x83 o considere "paznicul ursului" \xc8\x99i "conduc\xc4\x83tor" al celorlalte stele din Bo\xc3\xb6tes. Griffin sus\xc8\x9bine c\xc4\x83 "Arthur" nu e un nume personal, ci un nom de guerre, un epitet dat omului care i-a condus pe britoni \xc3\xaempotriva saxonilor,, pe care at\xc3\xa2t vorbitorii de latin\xc4\x83, c\xc3\xa2t \xc8\x99i vorbitorii de briton\xc4\x83 l-ar fi asociat conducerii \xc8\x99i ferocit\xc4\x83\xc8\x9bii de urs. O variant\xc4\x83 a teoriei nom de guerre este c\xc4\x83 numele combina cuvintele galez \xc8\x99i latin pentru "urs": art \xc8\x99i ursus. Numele Arthur \xc8\x99i variantele sale au fost folosite ca nume de persoane de cel pu\xc8\x9bin al\xc8\x9bi patru conduc\xc4\x83tori care au tr\xc4\x83it dup\xc4\x83 datele presupuse ale b\xc4\x83t\xc4\x83liilor lui Arthur, suger\xc3\xa2nd, dup\xc4\x83 Griffin \xc8\x99i al\xc8\x9bii, c\xc4\x83 a fost folosit ca nume de persoan\xc4\x83 dup\xc4\x83 ce "primul" Arthur l-a f\xc4\x83cut faimos._NEWLINE_In noul film "Avalon High" (Liceul Avalon) se vorbe\xc8\x99te despre un anumit Ordin al Ursului. In acesta se vorbe\xc8\x99te cum c\xc4\x83, o dat\xc4\x83 la o mie de ani, regele Arthur s-ar re\xc3\xaencarna. Acesta este un exemplu de legend\xc4\x83 despre regele Arthur.'